Ida Auken (SF), 2009-10-22:
I Danmark har vi nogle fuldstændig fantastiske kyster.
De er langt hen ad vejen friholdt for byggeri, de er åbne for alle, som kan gå langs dem og nyde den fantastiske danske natur.
Og det er altså ikke noget, vi bare har, det er ikke kommet af sig selv, det er noget, vi har, fordi vi har haft en meget stram planlovgivning.
Det er det, der gør, at vi i Danmark i modsætning til alle mulige andre steder har de her lange kyststrækninger, som er så smukke.
Og det er det, som Venstre, Dansk Folkeparti og Konservative nu vil pille ved og være med til at udvande.
Hr. Benny Engelbrecht nævnte tidligere forsiden til landsplanredegørelsen, som er udsendt af miljøministeren, og der kan jeg jo sige, at forsiden har et fantastisk billede, hvor man kan se strandkanten og en masse huse hele vejen ned langs den i stedet for de lange, smukke kyster.
Jeg har taget det billede med herop i en lidt større udgave.
Det er altså miljøministerens billede af, hvordan Danmark skal se ud, og det her forslag er et af de forslag, der skal bringe os derhen.
Eksempler fra andre lande viser jo, at vi for alvor skal være forsigtige, når det kommer til vores strandbeskyttelse, til beskyttelseslinjen.
Tager vi på ferie sydpå, kan vi se, hvordan det går, når der er planløshed i stedet for planlov og strandbeskyttelse.
Vi kender alle sammen de der store hoteller helt ud til vandet; vi kender de der hytter, der ligger helt nede på stranden.
Og det er altså den udvikling, som man skal være benhård over for, og hvor man slet ikke skal give sig på nogen områder.
For vi kan jo høre på både Venstres og Dansk Folkepartis ordførere, at de siger to modstridende ting.
På den ene side siger de begge to: Uh, hvor er strandbeskyttelsen vigtig.
På den anden side siger de: Men vi kan godt lige lade de der campinghytter brede sig lidt ud i strandkanten.
Så det er faktisk ikke til at finde ud af, hvad Venstre og Dansk Folkeparti egentlig mener på det her område.
De er ikke kommet hertil for at se på sommerhuse og campinghytter, og derfor skyder vi også os selv i foden, hvis vi nu giver los for byggeri af store campinghytter helt ned til vandet, for det eneste, der reelt vil ske, hvis regeringens forslag vedtages uændret, er, at der vil blive bygget flere og større campinghytter i og uden for strandbeskyttelseslinjen.
Campingpladser er et godt og billigt alternativ til hoteller, og campingpladser er en god mulighed for at komme tæt på naturen.
Men de skal altså ikke udvikle sig til små sommerhusområder eller sådan nogle store vandlande, for så mister de faktisk en del af deres formål.
Og det er sådan i dag, at campingpladser har mulighed for at udvide bagud, de behøver altså ikke gøre det ud i strandbeskyttelseslinjen.
Vi undrer os – i øvrigt ligesom Danmarks Naturfredningsforening – over, at campingerhvervet er det eneste erhverv i Danmark, som så skal have lov til at bygge på vores strande.
Det virker en lille smule inkonsekvent, og det er jo derfor, vi skal sætte hælene i og sige: Selvfølgelig kan campingerhvervet heller ikke få lov til at bygge på de mest fantastiske strande i Danmark.
Og derfor er det en rigtig dårlig idé overhovedet at lave en åbning, for det bliver meget hurtigt til en glidebane.
For lige at opsummere vores position vil jeg sige, at SF kan støtte den del af forslaget, der handler om, at opførelse af campinghytter kræver landzonetilladelse.
Vi kan imidlertid ikke støtte den del af forslaget, hvor VKO-flertallet imødekommer campingpladsejernes ønske om større campinghytter langs kysterne, og vi foreslår i stedet et fuldstændigt stop for nye campinghytter inden for strandbeskyttelseslinjen, og at størrelsen på ny campinghytter i øvrigt fastholdes.
Derfor anmoder vi ministeren om, at der kan stilles ændringsforslag til naturbeskyttelsesloven under lovbehandlingen af dette forslag.